4. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

ปัจจุบันผลิตภัณฑ์ของบริษัทแบ่งออกเป็น 5 กลุ่ม คือ

  - นิคมอุตสาหกรรม

-   การขายหรือให้เช่าที่ดิน โรงงานสำเร็จรูป และให้บริการบริหารจัดการทรัพย์สินดังกล่าว

-   การขายอาคารชุด

-   การให้เช่าพื้นที่สำนักงาน และให้บริการบริหารจัดการทรัพย์สินดังกล่าว

-   รับเหมาก่อสร้าง ออกแบบ และควบคุมงานก่อสร้าง

นิคมอุตสาหกรรม

บริษัทได้จัดตั้งนิคมอุตสาหกรรม ที เอฟ ดี ขึ้นที่ อำเภอบางปะกง จังหวัดฉะเชิงเทรา ในปี 2550
เพื่อลงทุนพัฒนาที่ดิน ระบบสาธารณูปโภค และก่อสร้างโรงงาน
โดยได้รับการอนุมัติจากการนิคมอุตสาหกรรมแห่งประเทศไทย
ในระยะแรกได้รวบรวมที่ดินได้แล้วประมาณ 303 ไร่
มีเป้าหมายที่จะรวบรวมที่ดินเพื่อพัฒนาทั้งสิ้นไม่น้อยกว่า 1,200 ไร่ในอนาคต
เพื่อรองรับการขยายตัวของผู้ประกอบการขนาด SME
โดยเน้นกลุ่มลูกค้าเป้าหมายได้แก่ผู้ประกอบการอุตสาหกรรมประกอบชิ้นส่วนรถยนต์, อีเล็คโทรนิคส์
และอุตสาหกรรมการผลิตที่ไม่ก่อให้เกิดมลภาวะที่ต้องการพื้นที่โรงงานหรือคลังสินค้าขนาดเล็กและขนาดกลาง

การขายหรือให้เช่าที่ดินเปล่าหรือที่ดินพร้อมโรงงานสำเร็จรูป

รูปแบบผลิตภัณฑ์ของอาคารโรงงานนั้น บริษัทฯ ได้ว่าจ้างสถาปนิกออกแบบตามเกณฑ์มาตรฐาน
โดยใช้วัสดุที่ทันสมัย และควบคุมการก่อสร้างโดยวิศวกรของบริษัท
การลงทุนก่อสร้างโรงงานสำเร็จรูปจะใช้วิธีประกวดราคา
โดยเชิญผู้รับเหมาที่มีความรู้ความชำนาญในการก่อสร้างโรงงานสำเร็จรูปหลายรายเข้าประกวดราคารับเหมาก่อสร้าง
โดยคัดเลือกรายที่มีประสบการณ์ และราคาที่เหมาะสมกับต้นทุนที่บริษัทประเมินไว้

ปัจจุบันบริษัทมีที่ดินและโรงงานสำเร็จรูปตั้งอยู่ในนิคมและเขตอุตสาหกรรมต่าง ๆ รวม 5 แห่ง ใน
4 จังหวัด ได้แก่

  1. นิคมอุตสาหกรรมชลบุรี (บ่อวิน) จ. ชลบุรี

  2. เขตส่งเสริมอุตสาหกรรมนวนคร จ. ปทุมธานี

  3. นิคมอุตสาหกรรมแหลมฉบัง จ.ชลบุรี

  4. อาคารคลังสินค้ากิ่งแก้ว จ.สมุทรปราการ

  5. นิคมอุตสาหกรรม ทีเอฟดี จ.ฉะเชิงเทรา

ขนาดพื้นที่ใช้สอยของโรงงานมาตรฐานส่วนใหญ่เป็นโรงงานเดี่ยวขนาดไม่เกิน 2,000 ตารางเมตร
ขนาดที่ดินประมาณ 1 - 3 ไร่ สำหรับผู้ประกอบการอุตสาหกรรมขนาดเล็กและขนาดกลาง

สำหรับโครงการในนิคมอุตสาหกรรมแหลมฉบัง และโครงการคลังสินค้ากิ่งแก้ว
อยู่ภายใต้การบริหารจัดการของ บริษัท โทเทิล อินดัสเตรียล เซอร์วิสเซส จำกัด (TISCOM)
โดยมีบริษัทเป็นผู้ถือหุ้นในสัดส่วน 100%
โครงการนิคมอุตสาหกรรมแหลมฉบังประกอบด้วยพื้นที่ประมาณ 40 ไร่ ในเขตส่งออก มีโรงงาน 23
หลัง เพื่อให้เช่า และสร้างรายได้ตั้งแต่ปี 2547 เป็นต้นมา ส่วนโครงการคลังสินค้ากิ่งแก้ว
บนย่านถนนกิ่งแก้ว-ลาดกระบัง มีอาคารคลังสินค้าจำนวน 17 หลัง ได้ก่อสร้างแล้วเสร็จ
เป็นคลังสินค้าเพื่อให้บริการแก่ผู้ประกอบการรายย่อย ที่ต้องการคลังสินค้าใกล้สนามบินสุวรรณภูมิ
และได้สร้างรายได้ตั้งแต่ปี 2550 เป็นต้นมา

การขายอาคารชุด

โครงการ 59 เฮอริเทจ (59 Heritage)

บริษัทฯ ได้ลงทุนซื้ออพาร์ทเม้นท์จากผู้ประกอบการเดิมเมื่อปี 2546 โครงการตั้งอยู่ในซอยสุขุมวิท
59 เป็นอาคารสูง 12 ชั้น 1 อาคาร และ 4 ชั้น 1 อาคาร บนพื้นที่ 2.31 ไร่ บริษัทฯ
ได้พัฒนาเป็นอาคารชุดพักอาศัยเพื่อขายให้กับลูกค้ารายย่อย โดยปรับปรุงตกแต่งอาคาร 12
ชั้นใหม่ทั้งหมด และสร้างอาคารใหม่ 27 ชั้นขึ้นมาอีก 1 หลัง รวม 2 อาคาร มีห้องชุดพักอาศัยรวม
228 ยูนิต (จำนวน 55 ยูนิต และ 173 ยูนิต ตามลำดับ) พื้นที่ขายประมาณ 15,614.58
ตารางเมตร บริษัทฯ ได้เริ่มปรับปรุงและดำเนินการขายโครงการตั้งแต่ปลายปี 2549
ปัจจุบันได้ส่งมอบห้องชุดพร้อมโอนกรรมสิทธิ์ให้ลูกค้าไปแล้วประมาณ 85%
คาดว่าจะโอนกรรมสิทธิ์ได้ทั้งหมดประมาณไตรมาสที่ 2 ปี 2554

โครงการ หัวหิน เฮอริเทจ (Hua Hin Heritage )

บริษัทฯ อยู่ระหว่างดำเนินการพัฒนาโครงการ หัวหิน เฮอริเทจ (Hua Hin Heritage )
โครงการตั้งอยู่ที่ บริเวณเขาเต่า ตำบลปากน้ำปราณ อำเภอปราณบุรี จังหวัดประจวบคีรีขันธ์ เนื้อที่
9-0-42.3 ไร่ โดยแบ่งออกเป็น 2 ส่วน ดังนี้

  ส่วนที่ 1 เป็นอาคารชุดพักอาศัย บนเนื้อที่ 8-0-23.4 ไร่ โครงการได้รับอนุญาตจาก (EIA)
  ผลการพิจารณารายงานการวิเคราะห์ผลกระทบสิ่งแวดล้อม
  พร้อมทั้งสรุปมาตรการป้องกันและแก้ไขผลกระทบสิ่งแวดล้อมที่โครงการจากสำนักงานนโยบายและแผนทรัพยากรธรรมชาติและสิ่งแวดล้อม
  และได้รับใบอนุญาตก่อสร้างอาคาร ดัดแปลงอาคาร หรือรื้อถอนอาคาร (แบบ อ.1) เลขที่
  129/2551 และอาคารสโมสรตามใบอนุญาตก่อสร้างอาคาร ดัดแปลงอาคาร หรือรื้อถอนอาคาร
  (แบบ อ.1) เลขที่ 30/2551 ประกอบด้วย

  1. อาคารชุดพักอาศัยจำนวน 28 ชั้น (อาคาร A) จำนวน 1 หลัง 205 ห้อง มีพื้นที่ก่อสร้าง
  ประมาณ 27,664.00 ตารางเมตร มีพื้นที่ขายรวมประมาณ 19,457.49 ตารางเมตร

  2. อาคารชุดพักอาศัยจำนวน 28 ชั้น (อาคาร B) จำนวน 1 หลัง 178 ห้อง
  มีพื้นที่ก่อสร้างประมาณ 24,143.00 ตารางเมตร มีพื้นที่ขายรวมประมาณ 16,379.31
  ตารางเมตร

  3. อาคารจอดรถ จำนวน 8 ชั้น (อาคาร C) จำนวน 1 หลัง มีพื้นที่ก่อสร้างประมาณ
  6,121.00 ตารางเมตร จำนวนที่จอดรถ 228 คัน

  4. อาคารชุดพักอาศัยจำนวน 3 ชั้น (อาคารสโมสร) จำนวน 1 หลัง มีพื้นที่ก่อสร้างประมาณ
  1,995.00 ตารางเมตร พื้นที่จอดรถ จำนวน 320 ตารางเมตร จำนวนที่จอดรถ 16 คัน

  ส่วนที่ 2 เป็นอาคารพักอาศัย บนเนื้อที่ 1-0-18.9 ไร่ ทาวเฮ้าส์ 3 ชั้น จำนวน 6
  คูหาตามใบอนุญาตก่อสร้างอาคาร ดัดแปลงอาคาร หรือรื้อถอนอาคาร (แบบ อ.1) เลขที่
  118/2551

ปัจจุบันได้ดำเนินการก่อสร้างอาคาร 3 ชั้น (อาคารสโมสร)
เสร็จเรียบร้อยแล้วและเปิดใช้เป็นสำนักงานขาย ในส่วนของการก่อสร้างอาคารชุดพักอาศัย
บริษัทฯอยู่ระหว่างดำเนินการปรับปรุงแก้ไขแบบให้ตรงกับความต้องการของลูกค้า
และจะเริ่มการก่อสร้างประมาณไตรมาสที่ 3 ปี 2554

โครงการ มหาดเล็กเรสซิเด้นซ์ (MAHADLEK RESIDENCES )

บริษัทฯ อยู่ระหว่างดำเนินการพัฒนาโครงการ มหาดเล็ก เรสซิเด้นท์ ตั้งอยู่ที่ซอยมหาดเล็กหลวง 2
แขวงลุมพินี เขตปทุมวัน กรุงเทพมหานคร ประเภท สิทธิการเช่าที่ดินบางส่วนของโฉนดที่ดินเลขที่
2220 ระยะเวลา 30 ปี เนื้อที่ดินที่แบ่งเช่า 1–3–28 ไร่ ปลูกสร้างอาคารพักอาศัยสูง 43 ชั้น
จำนวน 516 ยูนิต ปัจจุบันอยู่ระหว่างการขออนุมัติ EIA (รายงานวิเคราะห์ผลกระทบสิ่งแวดล้อม)
จากกระทรวงทรัพยากรธรรมชาติฯ

การให้เช่าพื้นที่สำนักงาน

โครงการเอส จี แลนด์

นอกจากนี้บริษัทได้ขยายธุรกิจอาคารสำนักงานในเขตกรุงเทพเพิ่มขึ้น โดยการเข้าซื้อหุ้นในบริษัท
เอส จี แลนด์ จำกัด ในสัดส่วนร้อยละ 49.91 เพื่อเสริมรายได้อีกทางหนึ่ง

รับเหมาก่อสร้าง ออกแบบ และควบคุมงานก่อสร้าง

บริษัทได้มีบริการที่จะให้บริการแก่ลูกค้าแบบครบวงจร ที่มีความประสงค์จะก่อสร้าง
หรือต่อเติมโรงงาน บริษัทสามารถให้บริการในด้านนี้ได้ และยังเป็นแหล่งรายได้อีกทางหนึ่ง

(2) ภาวะอุตสาหกรรมและการแข่งขัน

นิคมอุตสาหกรรมและโรงงานสำเร็จรูป

นิคมอุตสาหกรรมและภาคอุตสาหกรรมปี 2553 มีการขยายตัวต่อเนื่องจากปี 2552
สืบเนื่องจากสถานการณ์ทางการเมืองในประเทศเริ่มคลี่คลายไปในทางที่ดี
สร้างความมั่นใจให้กับนักลงทุนชาวไทย และต่างประเทศ มีการขยายการลงทุนในประเทศเพิ่มขึ้น
สำหรับทำเลที่ได้รับความนิยมจากนักลงทุน จะตั้งอยู่แถบชลบุรี ฉะเชิงเทรา และอยุธยา
เขตส่งเสริมการลงทุน โซน 2

การแข่งขันในธุรกิจนี้ ยังจัดอยู่ในขั้นปานกลาง ผู้แข่งขันโดยตรงคือ นิคมอุตสาหกรรมต่างๆ
ในทำเลเดียวกัน สืบเนื่องจากบริษัทฯ ได้จัดตั้งนิคมอุตสาหกรรมของตนเองขึ้นมาแล้ว

แผนธุรกิจบริษัทฯ สำหรับปี 2554 บริษัทฯ ได้เร่งพัฒนานิคมอุตสหากรรมทีเอฟดี
ตั้งอยู่บริเวณทางแยกถนนมอเตอร์เวย์ กม.43 ตำบลท่าสะอ้าน จังหวัดฉะเชิงเทรา
พร้อมกับการก่อสร้างอาคารโรงงานสำเร็จรูปเพื่อขายและเช่า
รวมทั้งแบ่งขายที่ดินเปล่าให้แก่นักลงทุน
ทำเลที่ตั้งโครงการดังกล่าวอยู่ใกล้ศูนย์คมนาคมระหว่างประเทศ ทั้งสนามบินสุวรรณภูมิ
และท่าเรือน้ำลึกแหลมฉบัง โดยจะเน้นลูกค้าประกอบกิจการอุตสาหกรรมเบา
ที่ไม่มีผลกระทบจากการก่อให้เกิดมลภาวะ ต้องการความสะดวกในการขนส่ง
และนักลงทุนอุตสาหกรรมชิ้นส่วนอีเล็กโทรนิคส์ และชิ้นส่วนยานยนต์

ตลาดคอนโดมิเนียม

ปี 2552 ภาพรวมของตลาดคอนโดมิเนียมในประเทศไทยยังคงมีอัตราการเติบโตที่ดี
โดยเฉพาะอย่างยิ่ง กำลังซื้อของผู้ซื้อภายในประเทศ และยังคงมีความต่อเนื่องมาจนถึงปี 2553
ขณะที่ผู้ซื้อที่เป็นชาวต่างชาตินั้น ในปี 2552 ได้รับผลกระทบจากภาวะทางการเมืองพอสมควร
แต่สัญญาณของผู้ซื้อชาวต่างชาติเริ่มดีขึ้นในช่วงไตรมาสที่ 1 ของปี 2553 เช่นเดียวกับตลาดสิงคโปร์
และฮ่องกง ที่ปัจจุบันราคาของ อสังหาริมทรัพย์มีการปรับตัวเพิ่มขึ้นอย่างรวดเร็ว ตั้งแต่ปลายปี
2552 ที่ผ่านมา

ในปี 2553 มียอดการเปิดขายโครงการใหม่ประมาณ 60,000 หน่วย (ยูนิต) และในปี 2554
นี้คาดว่าจะมีการเปิดขายโครงการใหม่ประมาณ 45,000 ยูนิต
ซึ่งโครงการส่วนใหญ่จะตั้งอยู่ในทำเลที่เดินทางสะดวก
ทำให้โดนใจกลุ่มเป้าหมายที่เป็นคนทำงานในเมือง จึงไม่ต้องการเสียเวลาในการเดินทาง
สอดคล้องกับวิถีชีวิตและราคาน้ำมันที่สูงขึ้น สำหรับคอนโดมิเนียมในเขตใจกลางเมือง
ยังคงได้รับการตอบรับดี แต่ต้องเป็นคอนโดมิเนียมเกรดเอ ที่มีทำเลอยู่ติดแนวรถไฟฟ้า
บางโครงการเปิดขายวันเดียวหมด ปัจจุบันราคาขายเฉลี่ยประมาณ 100,000 - 120,000
บาทต่อตารางเมตร
แต่อนาคตโครงการคอนโดเกรดเอที่ตั้งอยู่ในเขตใจกลางเมืองแบบนี้ก็จะเริ่มลดน้อยลง
เพราะที่ดินเริ่มหาได้ยากขึ้นและมีราคาที่แพงมากขึ้น ส่วนคอนโดมิเนียมที่มีราคาขายอยู่ระหว่าง
60,000 - 80,000 บาทต่อตารางเมตร เป็นตลาดที่เติบโตมากที่สุด
โดยคอนโดมิเนียมกลุ่มนี้จะมีทำเลที่อยู่ห่างจากเขตใจกลางเมืองประมาณ 10 - 15 กิโลเมตร
ขณะที่ตลาดคอนโดมิเนียมระดับบนยังคงอยู่ในช่วงที่ทรงตัว เนื่องจากปัจจุบัน
ราคาที่ดินปรับตัวสูงขึ้นมาก ทำให้ราคาขายเพิ่มสูงขึ้น ขณะที่กำลังซื้อก็ยังคงมีไม่มากนัก
ผู้บริโภคส่วนใหญ่ยังคงนิยมซื้อคอนโดมิเนียมแบบ 1 ห้องนอน ที่มีขนาดพื้นที่ประมาณ 35 - 45
ตารางเมตรมากที่สุด ซึ่งผู้บริโภคกลุ่มนี้ส่วนใหญ่ซื้อเพื่อใช้พักอาศัยอยู่จริง
แต่สำหรับคอนโดมิเนียมแบบ 2 ห้องนอนที่มีขนาดมากกว่า 60 ตารางเมตร
ผู้ซื้อมักเป็นชาวต่างชาติหรือไม่ก็เป็นพวกที่ซื้อไว้เก็งกำไรมากกว่าที่จะซื้อเพื่อเข้าอยู่อาศัยจริง 
นอกจากทำเลยอดนิยมในเขตใจกลางเมืองกับพื้นที่ที่อยู่ติดกับระบบขนส่งมวลชนขนาดใหญ่แล้ว
ยังมีทำเลอื่นๆ ที่ยังคงเป็นที่น่าสนใจและน่าจับตามอง
โดยเฉพาะพื้นที่ที่เกี่ยวเนื่องกับเรื่องของการท่องเที่ยวอาทิ พัทยา หัวหิน ภูเก็ต และเชียงใหม่
พื้นที่เหล่านี้ยังมีทิศทางการเติบโตที่ดี
โดยตลาดส่วนใหญ่ยังคงเป็นกลุ่มชาวต่างชาติที่เข้ามาลงทุนในประเทศไทยเป็นหลัก สำหรับทิศทางและการแข่งขันในอนาคต
ยังคงอยู่ที่เรื่องของทำเลและการสร้างความเชื่อมั่นในด้านแบรนด์ให้กับกลุ่มผู้บริโภคเป็นหลัก
ผู้ประกอบการขนาดใหญ่โดยเฉพาะกลุ่มบริษัทที่จดทะเบียนในตลาดหลักทรัพย์ยังคงมีความได้เปรียบสูง
เนื่องจากผู้บริโภคมีความเชื่อมั่นและมั่นใจในศักยภาพของผู้ประกอบการค่อนข้างมาก
หากเป็นทำเลที่ใกล้เคียงกันโอกาสของผู้ประกอบการขนาดใหญ่จะมีความได้เปรียบมากกว่า
ดังนั้นผู้ประกอบการขนาดเล็กหรือผู้ประกอบการรายใหม่ที่อยากจะเข้ามาในตลาดคอนโดมิเนียม
นอกจากจะต้องมีความโดดเด่นในเรื่องของทำเลที่ตั้งโครงการแล้ว
จะต้องมีการวางกลยุทธ์ด้านการตลาดให้มีความแตกต่าง
รวมถึงต้องสร้างความแปลกใหม่ในตัวโครงการ เพื่อให้ผู้บริโภคสามารถจดจำ
ซึ่งถือเป็นปัจจัยสำคัญที่จะช่วยให้สามารถแข่งขันกับกลุ่มผู้ประกอบการขนาดใหญ่หรือผู้ประกอบการรายเก่าๆ
ในตลาดได้

ในปี 2554 นี้ คาดว่ายอดขายจะชะลอตัวลงเล็กน้อย
แต่ผู้ประกอบการที่มีศักยภาพอีกหลายรายยังคงเดินหน้าเปิดตัวโครงการคอนโดมิเนียมใหม่ ๆ
เนื่องจากมองเห็นโอกาสทางธุรกิจในการพัฒนาโครงการคอนโดมิเนียมในทำเลที่มีศักยภาพสูง
โดยปริมาณความต้องการในตลาดคอนโดมิเนียมยังมีปัจจัยสนับสนุนหลายประการ
ไม่ว่าจะเป็นปัจจัยในด้านของการเปลี่ยนแปลงพฤติกรรมของผู้บริโภค การลงทุน ทำเลที่ตั้ง
รวมไปถึงปัจจัยด้านระบบการขนส่งสาธารณะต่าง ๆ อาทิ โครงการรถไฟฟ้าสายต่าง ๆ
ที่มีความคืบหน้าไปมาก

แนวโน้มธุรกิจในปี 2554 เนื่องจากบริษัทฯ ได้ผลตอบรับจากผู้บริโภคเป็นอย่างดี บริษัทฯ
ได้ดำเนินการพัฒนาโครงการ มหาดเล็ก เรสซิเด้นท์ ตั้งอยู่ที่ ซอยมหาดเล็กหลวง 2 แขวงลุมพินี
เขตปทุมวัน กรุงเทพมหานคร เนื้อที่ดินที่แบ่งเช่า 1–3–28 ไร่ ปลูกสร้างอาคารพักอาศัยสูง 43 ชั้น
จำนวน 516 ยูนิต ปัจจุบันอยู่ระหว่างการขอ EIA (รายงานวิเคราะห์ผลกระทบสิ่งแวดล้อม),
สำหรับโครงการ หัวหิน เฮอริเทจ ตั้งอยู่ที่ ตำบลปากน้ำปราณ จังหวัดประจวบคีรีขันธ์
(ติดกับเขตพระราชฐานโครงการพระราชดำริหาดทรายใหญ่)
อยู่ระหว่างการปรับปรุงแก้ไขแบบให้ตรงกับความต้องการของลูกค้าและจะเริ่มการก่อสร้างประมาณไตรมาสที่
3, และโครงการ 59 Heritage ในซอยสุขุมวิท 59
ปัจจุบันได้ส่งมอบห้องชุดพร้อมโอนกรรมสิทธิ์ให้ลูกค้าไปแล้วประมาณ 85%
คาดว่าจะโอนกรรมสิทธิ์ได้ทั้งหมดประมาณไตรมาสที่2 ปี 2554

tfdtf